
B7‑0577/2011

Europos Parlamento rezoliucija dėl 2011 m. lapkričio 28 d. vyksiančio ES ir JAV aukščiausiojo lygio susitikimo

Europos Parlamentas,

–
atsižvelgdamas į savo ankstesnes rezoliucijas dėl ES ir JAV aukščiausiojo lygio susitikimų ir transatlantinių santykių,

–
atsižvelgdamas į per ankstesnius Transatlantinės ekonomikos tarybos (TET) posėdžius, įskaitant 2010 m. gruodžio 17 d. vykusį 5-ąjį TET posėdį, patvirtintus bendrus pranešimus ir pažangos ataskaitas,

–
atsižvelgdamas į ES ir JAV civilinės aviacijos mokslinių tyrimų ir plėtros bendradarbiavimo memorandumą,
–
atsižvelgdamas į 2011 m. kovo mėn. ES ir JAV oro susisiekimo susitarimą,

–
atsižvelgdamas į Europos Sąjungos ir Jungtinių Amerikos Valstijų transatlantinės ekonominės integracijos skatinimo programą,

–
atsižvelgdamas į Darbo tvarkos taisyklių 110 straipsnio 2 dalį,

A.
kadangi ES ir JAV bendradarbiavimas yra ES išorės politikos kertinis akmuo;
B.
kadangi ES ir JAV atlieka strateginį vaidmenį spręsdamos pasaulinius ekonomikos uždavinius, nes jų bendrasis vidaus produktas (BVP) sudaro daugiau negu pusę viso pasaulio BVP, jos yra svarbiausia pasaulinės ekonomikos augimo, prekybos ir klestėjimo varomoji jėga ir ES bei JAV ryšiai yra plačiausi, labiausiai persipynę ir ilgiausiai trunkantys ekonominiai ryšiai pasaulyje;

C. kadangi ES prekių ir paslaugų eksportas į JAV 2010 m. sudarė 411,6 mlrd. EUR, o importas siekė 300,5 mlrd. EUR;
D.
kadangi ES ir JAV taip pat turi bendrų politinių interesų ir bendrą atsakomybę pasaulio politikos mastu skatinti taiką, pagarbą žmogaus teisėms ir stabilumą, taip pat spręsti įvairias globalias problemas ir uždavinius, kaip antai, be kitų dalykų, branduolinių ginklų platinimas, terorizmas, klimato kaita, energetinis saugumas ir skurdo panaikinimas;

E.
kadangi dabartinė ekonomikos krizė ir kai kurių euro zonos šalių fiskalinės problemos turės didelės įtakos ir ES, ir JAV ekonomikai, jei šie klausimai nebus sprendžiami tinkamai;

F.
kadangi keturioms ES valstybėms narėms vis dar taikoma ribojamoji JAV vizų tvarka;
G.
kadangi Transatlantinė ekonomikos taryba (TET) yra itin svarbi prižiūrint ir spartinant dvišalį ES ir JAV bendradarbiavimą, kuriuo siekiama skatinti abipusę ekonominę integraciją; kadangi TET dabartinį vaidmenį reikėtų sustiprinti, ypač techninių standartų suvienodinimo skatinimo srityje;

1.
dar kartą tvirtina, kad ES ir JAV santykiai yra svarbiausia ES strateginė partnerystė ir teigia, kad labai svarbu intensyvinti strateginį dialogą, bendradarbiavimą ir koordinavimą sprendžiant pasaulinio masto uždavinius ir regioninius konfliktus;
2.
pabrėžia NATO kaip transatlantinio saugumo garanto svarbą; ragina JAV ir ES valstybes nares ir toliau strategiškai bendradarbiauti, siekiant spręsti pasaulines saugumo problemas; džiaugiasi vaidmeniu, kurį atliko NATO pajėgos paskatinant demokratinius pokyčius Libijoje;
3.
dar kartą ragina abi partneres skatinti pagarbą demokratijai ir žmogaus teisėms pasaulyje kaip svarbiausią savo politikos elementą;
4.
ragina ES ir JAV stiprinti bendradarbiavimą sprendžiant bendrus pasaulinius uždavinius, ypač susijusius su ginklų neplatinimu ir nusiginklavimu, pagarba žmogaus teisėms, energetiniu saugumu ir kova su terorizmu;

5.
pritaria JAV pozicijai dėl Palestinos prašymo JT; ragina JAV ir ES ir toliau visapusiškai dalyvauti Ketverto darbe siekiant, kad Palestina ir Izraelis sėstų prie derybų stalo, nes tik dvišalėmis derybomis galima užtikrinti akivaizdžius rezultatus ir pasiekti taikos regione, ir derybų tikslas turėtų būti dviejų valstybių principu grindžiamas sprendimas ir nepriklausoma bei perspektyvi Palestinos valstybė;

6.
primena, kad svarbu, jog abi partnerės skaidriai ir viena kita pasitikėdamos skatintų savo politikos Irano, Irako, Afganistano ir Pakistano atžvilgiu koordinavimą;

7.
ragina ES ir JAV dirbti siekiant nustatyti bendrą požiūrį į pokyčius, vykstančius Šiaurės Afrikoje, ir koordinuoti savo paramą demokratinėms jėgoms tokiose šalyse kaip Tunisas, Libija ir Egiptas, siekiant padėti šiom jėgoms suformuoti savo šalyse tikrai demokratines ir tvirtas valstybes; atsižvelgdamas į tai ragina abi partneres glaudžiai bendradarbiauti ir daryti spaudimą Sirijai ir Bahreinui, siekiant nutraukti puldinėjimus ir žiaurius veiksmus, kurių šios šalys ėmėsi prieš savo piliečius, ir įgyvendinti būtinas demokratines reformas, pagal kurias būtų leidžiama žodžio laisvė, susirinkimų laisvė ir būtų ginamos pagrindinės piliečių teisės;

8.
ragina JAV panaikinti vizų reikalavimus likusioms valstybėms narėms ir visiems ES piliečiams sudaryti vienodas sąlygas remiantis abipusiškumo principu;

9.
ragina ES ir JAV tęsti nuoširdų dialogą, pradėtą Didžiojo dvidešimtuko susitikime Kanuose, siekiant rasti būdų euro zonos skolų krizei, kuri sukėlė grėsmę pasaulio ekonomikai, įveikti;
10.
pritaria susitarimui dėl GALILEO ir GPS palydovinių navigacijos sistemų ir su jomis susijusių programų skatinimo, suteikimo ir naudojimo, dėl kurio Europos Parlamentas neseniai davė sutikimą; 

11.
džiaugiasi, kad baigtos derybos dėl antrojo etapo ES ir JAV oro susisiekimo susitarimo, kuriame įrašyta daug iniciatyvų skatinti teisėkūros pokyčius JAV; įgyvendinus šį susitarimą abi šalys galės nustatyti atvirą aviacijos erdvę;

12.
džiaugiasi pirmaisiais sėkmingais transatlantinio atsako į kibernetinius incidentus, įskaitant kibernetines atakas, vykusias 2011 m. lapkričio 4 d., Briuselyje, testais;
13.
gerai vertina TET, kuri iki šiol yra surengusi penkis posėdžius, atliekamą teigiamą vaidmenį; yra įsitikinęs, kad Transatlantinė ekonomikos taryba gali atlikti svarbų vaidmenį formuojant ES ir JAV bendrą požiūrį į jų prekybos santykius su trečiosiomis šalimis;

14.
atkreipia dėmesį į įsipareigojimus, prisiimtus Transatlantinės ekonomikos tarybos 2010 m. aukščiausiojo lygio susitikime įgaliotųjų prekiautojų, žaliavų ir prekybos IRT (informacijos ir ryšių technologijomis) principų klausimais, tačiau mano, kad būtina kruopšti analizė, siekiant įvertinti pasiektą pažangą; pažymi, kad reikėtų stiprinti bendrą darbą kai kuriose srityse, ypač dialogo reglamentavimo, tarifų panaikinimo, nepagrįstų netarifinių kliūčių (angl. NTB) pašalinimo ir bendrų standartų sukūrimo, dėl kurio išnyktų techninės atviros ir sąžiningos prekybos kliūtys, klausimais;
15.
džiaugiasi, kad ES ir JAV yra kovos su klastojimu susitarimo (angl. ACTA) narės kartu su kitomis išsivysčiusiomis, besiformuojančios ekonomikos ir besivystančiomis šalimis, kurios suvienijo jėgas tarptautiniu lygmeniu kovai su prekių klastojimu ir piratavimu;
16.
primena savo pasiūlymą dėl transatlantinės augimo ir darbo vietų kūrimo iniciatyvos; mano, kad šį pasiūlymą reikėtų persvarstyti aukščiausiojo lygio susitikime, siekiant nustatyti gaires, kurių būtų laikomasi ateinančiais mėnesiais;

17.
primena, kad transatlantiniams santykiams svarbios tiesioginės užsienio investicijos ir kad reikia sukurti stabilią ir patrauklią aplinką investuotojams, prisidedant prie investicijų užtikrinimo, augimo ir darbo vietų kūrimo abiejose Atlanto pusėse;
18.
yra įsitikinęs, kad ES ir JAV prekyba turi didelį potencialą siekiant tolesnio ekonomikos augimo; atsižvelgdamas į tai ragina abi šalis pradėti dialogą dėl nepagrįstų netarifinių kliūčių (angl. NTB) mažinimo; primena, kad pašalinus pusę netarifinių kliūčių ir reguliavimo skirtumus abiejose Atlanto pusėse iki 2018 m. BVP išaugtų 163 mlrd. eurų;

19.
ragina Komisiją ir JAV vyriausybę įsipareigoti dvišaliuose ir daugiašaliuose forumuose kovoti su pasauline protekcionizmo tendencija; ragina ES ir JAV įdiegti išankstinio įspėjimo sistemą, kad būtų aptinkamas protekcionizmas dvišaliuose santykiuose ir nuo jo atgrasoma;

20.
pritaria tam, kad baigti ilgalaikiai PPO ginčai (pavyzdžiui, susitarimo memorandumas dėl aukštos kokybės jautienos), tačiau yra pasiryžęs toliau raginti JAV įgyvendinti neįgyvendintas PPO ekspertų ataskaitas ir sprendimus ir pašalinti prekybos kliūtis; ragina JAV visų pirma persvarstyti viso (100 proc.) konteinerių krovinio skenavimo įpareigojimą, laikytis PPO apeliacinės tarybos nutarimo dėl priimant antidempingo priemones taikomo prilyginimo nuliui metodo (angl. zeroing), rimtai pagerinti netinkamą geografinių nuorodų apsaugą, pagaliau įgyvendinti Pasaulio gyvūnų sveikatos organizacijos (Tarptautinio epizootijų biuro, TEB) rekomendacijas dėl GSE (galvijų spongiforminės encefalopatijos) ir leisti visų jautienos produktų, kurių kilmės šalis yra ES, importą;

21.
pabrėžia, kad artimiausiu metu reikėtų užbaigti Dohos plėtros derybų raundą; vis dėlto mano, kad dėl nuolatinės aklavietės, susijusios su Dohos plėtros darbotvarkės pradine struktūra ir tikslais, būtina nedelsiant atnaujinti diskusijas apie tai, kaip sustiprinti PPO ir kaip ją parengti būsimiems uždaviniams;

22.
ragina abi TET šalis skatinti dvišalį bendradarbiavimą mokslinių tyrimų srityje, siekiant veiksmingiau paversti kapitalu galimybes, kurias suteikia pratęstas ES ir JAV mokslo ir technologijų susitarimas, taip pat plėtoti bendradarbiavimą siekiant įvairinti energijos šaltinius ir skatinti ekologiniu požiūriu veiksmingą ekonomiką;

23.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Jungtinių Amerikos Valstijų Kongresui, Transatlantinio teisės aktų leidėjų dialogo pirmininkams, Transatlantinės ekonomikos tarybos pirmininkams ir jos sekretoriatui.

